કૃષ્ણના જન્મ અને મૃત્યુ બંને વિશિષ્ટ છે. ઈશ્વરના અવતારોના જન્મ કોઈ મહાન ઘટના રૂપે, મહાન પરિસ્થિતિમાં થતા નથી. રામ, મહાવીર, બુદ્ધ વગેરેના જન્મ રાજકુમાર તરીકે, ઈશુનો જન્મ કુંવારી માતાના પેટે થયો. કૃષ્ણનો જન્મ જેલમાં થયો, બંદીવાન માતા-પિતા. પોતાના પર જન્મતાં જ મૃત્યુ પામવાનો ખતરો, કારણ કે મામા કંસે કૃષ્ણના અગાઉ જન્મેલા સાત સહોદરોને મારી નાખ્યા હતા. આઠમની કાળી, મેઘલી રાતે જન્મ. કોઈ સુવિધા નહીં. ઉછાળા મારતી યમુનાના પૂરમાં તણાઈ જવાનું પણ જોખમ. જન્મતાં જ માની ગોદને બદલે વાંસના સૂંડલામાં સૂઈને જેણે જન્મ નથી આપ્યો એવી સ્ત્રીના પુત્ર થવા પહોંચવાનું. તેનો પ્રેમ સંપાદિત કરવાનો, સવાયા પુત્ર થઈને રહેવાનું. તમામ વિપરીત પરિસ્થિતિઓની વચ્ચે જન્મ અને છતાં બાલ કૃષ્ણના મુખ પર એવું મીઠું સ્મિત કે માતા યશોદા ભાવવિભોર થઈ જાય.